দিল্লিতে নিযুক্ত পাকিস্তানের হাই কমিশনার আবদুল বাসিত বৃহস্পতিবার নিজেই এ খবর জানিয়েছেন। এর ফলে ভারত-পাক বিদেশ সচিব পর্যায়ের আসন্ন বৈঠকটি যে স্থগিত হয়ে গেল, তা বলাই বাহুল্য। তিনি বলেছেন, ‘‘জম্মু-কাশ্মীর ইস্যুতে দু’দেশের মধ্যে পারস্পরিক অবিস্বাস যে পর্যায়ে পৌঁছেছে, তাতে দু’দেশের মধ্যে শান্তি আলোচনার প্রক্রিয়াকে এগিয়ে নিয়ে যাওয়ার কোনও মানে হয় না। তাই ওই প্রক্রিয়াকে মুলতুবি করে দেওয়া হচ্ছে।’’ তবে পাক হাই কমিশনারের ওই মন্তব্যের প্রেক্ষিতে তীব্র প্রতিক্রিয়া জানিয়েছে ভারতের বিদেশ মন্ত্রক। বলা হয়েছে, ২৭ মার্চ পঠানকোট কাণ্ডের তদন্তে যৌথ তদন্তকারী দল ভারতে আসার আগেই ইসনামাবাদকে জানিয়ে দেওয়া হয়েছিল, যা হবে তা দু’পক্ষের মধ্যে আলোচনায় যে যে ‘টার্মস অ্যান্ড কন্ডিশনস’ ঠিক করা হয়েছে, তা মেনেই। আর সেটা ভারতের হাই কমিশনার পাকিস্তানের বিদেশমন্ত্রীকে জানিয়ে দিয়েছিলেন ২৬ মার্চেই। বাসিত এও বলেছেন, ‘‘সম্প্রতি পাকিস্তানে গুপ্তচরবৃত্তির দায়ে কুলভূষণ যাদব নামে এক ভারতীয়ের গ্রেফতার হওয়ার ঘটনাই প্রমাণ করেছে, ইসলামাবাদ ভারতের বিরুদ্ধে যে কথাটা অনেক দিন ধরেই বার বার বলে আসছে, সেটা একেবারেই সঠিক। কারা আমাদের দেশে (পাকিস্তান) অশান্তির আবহটা জিইয়ে রাখছে বা রাখতে চাইছে, সেটা আমরা ভাল ভাবেই জানি।’’